Зам.-директорът на ДГС – Сеслав инж. Руси Русев е „Лесовъд на годината“

Инж. Руси Русев, зам.-директор на Държавно горско стопанство – Сеслав получи тазгодишния приз „Лесовъд на годината“. Заместник-министърът на МЗХ проф. д-р Иван Палигоров и изпълнителният директор на ИАГ инж. Григор Гогов наградиха най-заслужилите лесовъди по време на официалното откриване на Седмицата на гората. 
Подгласници на инж. Руси Русев са: инж. Илия Ангелов – началник на отдел  „Инвентаризация и горскостопанско планиране“ в Изпълнителна агенция по горите, инж. Йорданка Карамишова – директор на „Държавно горско стопанство – Костенец“, инж. Стоян Поптомов – „Държавно горско стопанство – Селище“. 
Носител на приза „За цялостен лесовъдски принос” е инж. Богдан Богданов – ветеран-лесовъд и дългогодишен главен редактор на в. „Българска гора“. 
Посмъртно бе дадена специална награда „За цялостен лесовъдски принос” на инж. Коста Чолаков, работил като зам.-директор на Регионална дирекция по горите –Сливен.
Инж. Ивайло Иванов - доскорошен директор на Дирекция „Информационно обслужване и връзки с обществеността“ в Изпълнителна агенция по горите, бе определен за носител на специален приз „За въвеждане на иновации в горския сектор”.
Традиционните награди за служител по контрол и опазването на горските територии за 2016 година взеха горските инспектори Лако Лаков - РДГ-Ловеч, Мартин Иванов – РДГ- Берковица, Тончо Гудов – РДГ- Бургас и Пламен Кръстев – РДГ-Ловеч.
[bookmark: _GoBack]„От началото на миналия век до сега у нас са създадени повече от 18 млн. декара гори. Само държавните горски предприятия през миналата 2016 година са залесили около 21 хиляди декара гори.” Това обяви заместник-министърът проф. д-р Иван Палигоров при откриването на Седмицата на гората, като припомни, че тя е стартирала през 1925 г. като празник на залесяването.



